《题李太白像》
明代·王彝

青天无人代天语，一星西落银云渚。
嫦娥戏弄青瑶波，倾向人间金叵罗。
龙孙醉吸海为酒，日月双飞织锦梭。
仙鬼千年王母宴，谪来醉卧金銮殿。
玉环腮上桃花小，玉尖香腻龙涎砚。
靴尘暖扑貂珰儿，踏破青天捉月飞。
一声叫断扶桑鸡，海枯化作蓬莱雪。
梦里长庚大如月。

作者简介：元明间苏州府嘉定人，先世东蜀人，字常宗，号妫蜼子。少孤贫，读书天台山中，师事王贞文，得兰溪金履祥之传。洪武初以布衣召修《元史》，荐入翰林。乞归后，常为知府魏观作文，观得罪，连坐死。曾著论力诋杨廉夫，以为文妖。有《三近斋稿》、《王常宗集》。